Obračunavanje davčnega odtegljaja od plačil za turistične storitve (aranžmaje) v davčno ugodnejše režime

Pojasnilo DURS, št. 4217-7454/2011, 13. 6. 2011 

V zvezi z obveznostjo obračuna davčnega odtegljaja po določbah Zakona o davku od dohodkov pravnih oseb – ZDDPO-2 od plačil za storitve tujih turističnih agencij, ki se za slovenskega naročnika – primeroma turistično agencijo iz Slovenije, opravijo v državah, v katerih je splošna oziroma povprečna nominalna stopnja obdavčitve dobička nižja od 12,5 % in je država objavljena na seznamu v skladu z 8. členom ZDDPO-2 (davčni režimi, ki zaradi stopnje obdavčitve, veljajo za ugodnejše), pojasnjujemo sledeče.

Glede na zakonsko opredelitev 6. točke prvega odstavka 70. člena ZDDPO-2, v povezavi z trinajstim odstavkom 8. člena tega zakona, je treba obračunati davčni odtegljaj tudi od plačil za izvedbo turističnih storitev oziroma aranžmajev, če so navedena plačila opravljena osebam s sedežem ali krajem dejanskega delovanja poslovodstva v državah, ki so objavljene na posebnem seznamu Ministrstva za finance in Davčne uprave RS.

Zakon o davku od dohodkov pravnih oseb – ZDDPO-2 (Uradni list RS, št. 117/06, 90/07, 76/08, 56/08, 92/08, 5/09, 96/09, 110/09 in 43/10) v 6. točki prvega odstavka 70. člena določa, da se davek izračuna, odtegne in plača po stopnji 15 % od dohodkov rezidentov in nerezidentov, ki imajo vir v Sloveniji, in sicer tudi od plačil za storitve, če so plačila opravljena osebam, ki imajo sedež ali kraj dejanskega delovanja poslovodstva v državah, razen držav članic EU, v katerih je splošna oziroma povprečna nominalna stopnja obdavčitve nižja od 12,5 % in je država objavljena na seznamu v skladu z 8. členom tega zakona. 

Po trinajstem odstavku 8. člena ZDDPO-2 imajo plačila vir dohodka v Sloveniji tudi v primeru, ko so dohodki od storitev vseh vrst – torej tudi turističnih aranžmajev, plačani osebam, ki imajo sedež ali kraj dejanskega poslovodstva v državah s stopnjo obdavčitve dobička, nižjo od 12,5 %, pri tem pa to niso države članice EU, in bremenijo rezidenta (slovensko pravno osebo) ali nerezidenta preko njegove poslovne enote v Sloveniji ali jih je izplačal rezident ali nerezident preko svoje poslovne enote v Sloveniji. 

Pri izvajanju navedene določbe je treba upoštevati še določbi petnajstega in šestnajstega odstavka 8. člena ZDDPO-2. V petnajstem odstavku je določeno, da Ministrstvo za finance in Davčna uprava RS objavljata seznam držav, v katerih je splošna oziroma povprečna nominalna stopnja obdavčitve dobička družb nižja od 12,5 %, pri tem pa to niso države članice EU, iz trinajstega odstavka tega člena na spletnih straneh Ministrstva za finance in Davčne uprave RS.
Seznam držav iz 8., 24., 25., 30. in 70. člena ZDDPO-2

Na podlagi šestnajstega odstavka 8. člena ZDDPO-2 določbe tega zakona, ki pogojujejo pravice in obveznosti zavezancev glede na sedež ali kraj dejanskega delovanja poslovodstva v državah, ki so na seznamu, učinkujejo z naslednjim dnem od dneva objave države na seznamu.